Umsögn um “Drög að reglugerð um breytingu á reglugerð um daggæslu barna í heimahúsum nr. 97/2005

Því miður fékk ég, sem daggæslufulltrúi / umsjónaraðili með daggæslu í heimahúsum á Akureyri, engar upplýsingar um að verið væri að gera þessar breytingar á reglugerð um daggæslu í heimahúsi eins og kollegar mínir á Reykjavíkursvæðinu. Ég mun því í þessum athugasemdum eingöngu gera athugasemdir við þætti sem hafa til margra ára vafist fyrir mér, einkum með hliðsjón af rannsóknum á heilaþroska barna. Því miður gefst mér ekki færi á að kafa ofan í aðra þætti, þar sem frestur til að gera athugasemdir er að renna út.

**Varðandi III kafla um fjölda barna í daggæslu og aldur þeirra.**

Í 8. gr. reglugerðarinnar er kveðið á um að leyfi til daggæslu í heimahúsi taki til allt að fjögurra barna samtímis. Jafnframt segir “Eftir a.m.k. eins árs samfelldan starfstíma er félagsmálanefnd heimilt að veita leyfi fyrir einu barni til viðbótar, enda hafi dagforeldri sýnt fram á hæfni til starfsins og veitt börn um góðan aðbúnað í hvívetna”

Ég vil gera alvarlega athugasemd við þennan fjölda barna hjá dagforeldrum. Börnin sem eru að hefja dvöl hjá dagforeldri geta verið frá 6 mánaða aldri og þar sem ég þekki til, eru langflest börn sem dvelja í daggæslu í heimahúsi á aldrinum 10 mánaða til 2ja ára. Hægt er að benda á rannsóknir sem sýna fram á að börn á þessum aldri þurfa gríðarlega mikla einstaklingsathygli til að þroskast og dafna. Þau þurfa snertingu, hlýju, athygli og næði. Innan leikskóla er talið sjálfsagt og eðlilegt að börn á þessum aldri séu 3 – 4 pr kennara. Vil ég þá benda á að innan leikskóla þurfa kennarar ekki að elda mat á sama tíma og þeir eru að sinna þörfum og uppeldi þessara yngstu borgara okkar. Börn á þessum aldri þurfa ró, þau þurfa snertingu, nánd og öryggi. Ég vil því hvetja eindregið til að fækka börnum hjá dagforeldrum í 3 – 4 til samræmis við þá þekkingu sem fræðin segja okkur í dag.

Á sama hátt vil ég gera athugasemd við eftirfarandi grein “Skipulagður dvalartími barna getur skarast í hádeginu á milli kl. 12 og 13 þannig að umfrarmfjöldi barna í hádeginu getur verið allt að tveim fleiri en leyfilegur fjöldi barna skv. 1. og 2. mgr. Á öðrum tíma dagsins má fjöldi barna aldrei fara yfir þann leyfilega hámarksfjöldi sem dagforeldri hefur hverju sinni skv. 1. og 2. mgr”.

Á sama hátt vil ég hvetja til að þessi málsgrein verði felld út. Ástæður þess tel ég á sama hátt og áður, mikilvægi þess að ekki sé gefið leyfi til þess að svo mikill fjöldi lítilla barna sé á ábyrgð eins dagforeldri – jafnvel þó um sé að ræða stuttan tíma.

13 gr. Skilyrði leyfisveitinga

Ég tel mikilvægt að eitt skilyrði leyfisveitinga sé að umsækjandiieigi samtal við félagsráðgjafa t.d. sem sinnir barnaverndarþjónustu í sveitarfélaginu eða annarri velferð barna. Þetta hefur verið skilyrði leyfisveitinga á Akureyri nú til margra ára og gefist mjög vel. Við þurfum að þrengja skráagatið eins og við mögulega getum þegar við veitum leyfi til daggæslu í heimahúsum, þar sem við skuldum þessum litlu börnum að einugngis hæft fólk fái leyfi til daggæslu í heimahúsi.

Loks vil ég benda á að nauðsynlegt getur verið að benda á mikilvægi þess að framvísa leyfisbréfi, tryggingum og vottorðum um bólusetningar og ormalyfjagjöf þegar hundar og kettir eru á heimilum.

27. ágúst 2022

Sesselja Sigurðardóttir

Leikskólaráðgjafi og umsjónaraðili með daggæslu í heimahúsum

Fræðslu-og lýðheilsusvið Akureyrarbæjar